CELEX: 32009H0039
Language: da
Date: 2008-12-22 00:00:00
Title: Kommissionens henstilling af 22. december 2008 om sikker oplagring af metallisk kviksølv, der ikke længere anvendes i kloralkaliindustrien (meddelt under nummer K(2008) 8422)

20.1.2009   
            
            
               DA
            
            
               Den Europæiske Unions Tidende
            
            
               L 14/10
            
         
      KOMMISSIONENS HENSTILLING
   
   af 22. december 2008
   om sikker oplagring af metallisk kviksølv, der ikke længere anvendes i kloralkaliindustrien
   (meddelt under nummer K(2008) 8422)
   (kun den engelske tekst er autentisk)
   (2009/39/EF)
   KOMMISSIONEN FOR DE EUROPÆISKE FÆLLESSKABER,
   som henviser til traktaten om oprettelse af Det Europæiske Fællesskab, særlig artikel 211, andet led, og
   som tager følgende i betragtning:
   
               (1)
            
            
               Kommissionen har vedtaget en fællesskabsstrategi for kviksølv (1).
            
         
               (2)
            
            
               I foranstaltning 9 i strategien hedder det, at kviksølv fra kloralkaliindustrien skal oplagres, og at Kommissionen vil undersøge mulighederne for en aftale med industrien.
            
         
               (3)
            
            
               Den 24. juni 2005 vedtog Rådet positive konklusioner om strategien, hvori den opfordrer Kommissionen til at forfølge målet om sikker oplagring eller bortskaffelse af kviksølv fra bl.a. kloralkaliindustrien efter en tidsplan, som er i overensstemmelse med den påtænkte afvikling af kviksølveksporten.
            
         
               (4)
            
            
               Den 14. marts 2006 vedtog Europa-Parlamentet en beslutning, hvori den bifalder strategien og anmoder Kommissionen om at træffe foranstaltninger til at sikre, at alt kviksølv fra kloralkaliindustrien oplagres sikkert.
            
         
               (5)
            
            
               Europa-Parlamentet og Rådet har vedtaget forordning (EF) nr. 1102/2008 af 22. oktober 2008 om forbud mod eksport af metallisk kviksølv og visse kviksølvforbindelser og -blandinger og om sikker oplagring af metallisk kviksølv (2).
            
         
               (6)
            
            
               Euro Chlor, kloralkaliindustriens sammenslutning i Europa, har med støtte fra sine medlemmer afgivet et tilsagn om sikker oplagring af kviksølv, som ikke længere skal bruges i kloralkaliproduktionsprocessen (dekommissioneret kviksølv). Alle virksomheder i kloralkaliindustrien med aktiviteter i Fællesskabet kan tilslutte sig dette tilsagn på objektive og ikke-diskriminerende vilkår.
            
         
               (7)
            
            
               Kommissionen kan acceptere de forpligtelser, Euro Chlor indgår i sit tilsagn, og som supplerer bestemmelserne i forordningen.
            
         
               (8)
            
            
               Tilsagnet opfylder de kriterier, der er fastsat i Kommissionens meddelelse om miljøaftaler på fællesskabsplan i tilknytning til handlingsplanen om bedre og enklere lovgivningsmæssige rammer (3),
            
         HENSTILLER:
   1)   Medlemmerne af Euro Chlor såvel som andre virksomheder i kloralkaliindustrien med aktiviteter i Fællesskabet, som tilslutter sig Euro Chlors frivillige aftale om sikker oplagring af dekommissioneret kviksølv, bør udøve den største omhu ved valget af oplagringsanlæg for dekommissioneret kviksølv (dvs. metallisk kviksølv, som ikke længere behøves til drift af anlæg baseret på kviksølvcelleprocessen) og forpligte sig til at indgå kontrakter med operatørerne af sådanne oplagringsanlæg, som er klassificeret og godkendt til bortskaffelse af farligt affald. Disse kontrakter bør baseres på objektive og ikke-diskriminerende krav.
   2)   Medlemmerne af Euro Chlor bør forpligte sig til at overholde strenge tekniske forskrifter, hvad angår indeslutning af kviksølv, forberedelses- og påfyldningsoperationer og læsning og losning af beholdere.
   3)   Euro Chlor bør årligt fremlægge relevante data om dekommissioneret kviksølv.
   Denne henstilling er rettet til Euro Chlor.
   
      Udfærdiget i Bruxelles, den 22. december 2008.
      
         
            På Kommissionens vegne
         
         Stavros DIMAS
         
         
            Medlem af Kommissionen
         
      
   
   
      (1)  KOM(2005) 20 endelig af 28.1.2005.
   
      (2)  EUT L 304 af 14.11.2008, s. 75.
   
      (3)  KOM(2002) 412 endelig af 17.7.2002.